CELEX: 52017PC0774
Language: sl
Date: 2017-12-18
Title: Predlog UREDBA EVROPSKEGA PARLAMENTA IN SVETA o spremembi Uredbe (EU) 2016/1139 v zvezi z razponi ribolovne umrljivosti in zaščitnimi ravnmi za nekatere staleže sleda v Baltskem morju

EVROPSKA KOMISIJA
            Bruselj, 18.12.2017
            COM(2017) 774 final
            2017/0348(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe (EU) 2016/1139 v zvezi z razponi ribolovne umrljivosti in zaščitnimi ravnmi za nekatere staleže sleda v Baltskem morju
            
               
         
         
            
               OBRAZLOŽITVENI MEMORANDUM
            
            
               1OZADJE PREDLOGA
            
            
               Eden od osrednjih ciljev reforme sedanje skupne ribiške politike (SRP)
                  1
                je doseči stopnjo izkoriščanja z največjim trajnostnim donosom za vse staleže, da bi ponovno dosegli in ohranili populacije staležev rib na trajnostnih ravneh, tj. nad ravnmi biomase, ki omogočajo največji trajnostni donos (v nadaljnjem besedilu: MSY). Trajnostno izkoriščanje morskih bioloških virov je mogoče bolje doseči z večletnim pristopom k upravljanju ribištva, in sicer s sprejetjem večletnih načrtov za upravljanje ribištva, ki bi morali glede na sedanjo skupno ribiško politiko upoštevati posebnosti različnih vrst ribolova in staležev. Večletni načrti upravljanja bi morali zagotoviti okvir za trajnostno izkoriščanje staležev in jasno opredeliti časovni okvir ter zaščitne mehanizme za nepredvidene spremembe v statusu staležev. 
            
            
               Leta 2013 je bila vzpostavljena medinstitucionalna projektna skupina za večletne načrte med Evropskim parlamentom, Svetom in Evropsko komisijo, da bi se dogovorili o nadaljnjih korakih za pospeševanje razvoja in uvajanja večletnih načrtov v okviru skupne ribiške politike. Skupina je odločila, da bi se moral cilj, ki ustreza cilju največjega trajnostnega donosa (MSY), izraziti kot razpon vrednosti Fmsy, ki so ga predložili znanstveniki, sozakonodajalca pa bi ga nato določila in vključila v načrt. Svet bi sprejel ukrepe o opredelitvi in dodelitvi ribolovnih možnosti na letni ravni, temeljili pa bi na znanstvenih mnenjih, in sicer na tak način, da bi dosegli cilje načrta
                  2
               .
            
            
               Prvi večletni načrt upravljanja po reformi SRP je bil sprejet za regijo Baltskega morja. Uredba (EU) 2016/1139 je vzpostavila večletni načrt za staleže trske, sleda in papaline (zadevni staleži) v Baltskem morju (v nadaljnjem besedilu: načrt). Cilj načrta je zagotoviti, da se z izkoriščanjem zadevnih staležev obnavlja in ohranja populacije ribjih staležev nad ravnmi, ki omogočajo MSY. Načrt določa merljive cilje, tj. razponi ribolovne umrljivosti in referenčne točke ohranjanja, izražene v obliki MSY Btrigger in Blim. Številčne vrednosti navedenih parametrov so vzete iz znanstvenih mnenj, ki jih je leta 2015 predložil Mednarodni svet za raziskovanje morja (ICES)
                  3
               . Iz znanstvene ocene, ki je bila opravljena leta 2017, je razvidno, da so se vrednosti MSY za staleža sleda iz Botnijskega morja in sleda iz Botnijskega zaliva spremenile.
            
            
               Člen 5(6) Uredbe (EU) št. 2016/1139 določa, da lahko Komisija, kadar na podlagi znanstvenih mnenj meni, da referenčne točke ohranjanja iz Priloge II k navedeni uredbi več ne ustrezajo ciljem načrta, predloži nujen predlog za revizijo teh referenčnih točk Evropskemu parlamentu in Svetu. 
            
            
               Zato je namen Komisije, da predlaga spremembo Uredbe (EU) 2016/1139 ob upoštevanju najnovejših in najboljših razpoložljivih znanstvenih mnenj.
            
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Znanstveno podlago za spremembo je zagotovil ICES. ICES je leta 2017 izvedel oceno stalež sleda v Botnijskem morju in stalež sleda Botnijskem zalivu
                  4
               . Po mnenju znanstvenikov je bilo ključno vprašanje opredelitev staležev, tj. združitev dveh področij v eno samo enoto za ocenjevanje, ali pa še naprej ocenjevanje dveh ločenih enot. Odločeno je bilo, da se staleža združita na podlagi naslednjih ugotovitev:
            
            
               a) za združevanje ali ločevanje staležev ni nobenih trdnih bioloških dokazov; 
            
            
               b) razpoložljivi podatki ne podpirajo kakovostne ocene za sled v Botnijskem zalivu in ni verjetno, da se bo stanje v prihodnosti izboljšalo; 
            
            
               c) združitev manjšega staleža v Botnijskem zalivu z večjim staležem sleda v Botnijskem morju ne povzroča nobene zaskrbljenosti zaradi prekomernega izkoriščanja.
            
            
               Zaradi združitve teh dveh staležev je ICES ocenil nove referenčne vrednosti MSY. Izračunana vrednost FMSY point je 0,21. Izračunani so bili ustrezni razponi FMSY z naslednjim rezultatom: FMSY lower je enak 0,15, FMSY upper pa je enak 0,21. Zaradi verjetnosti, da se bo biomasa staleža znižala pod zaščitno raven, je FMSY upper omejen na vrednost FMSY point, ki je enaka 0,21. Ustrezne ravni biomase MSY Btrigger in Blim so bile izračunane na 283 180 ton oziroma 202 272 ton. 
            
            
               Izvedena ni bila nobena posebna ocena učinka, saj so bili učinki uporabe modela MSY pri upravljanju ribištva že ocenjeni v okviru ocene učinka, ki podpira reformo SRP. V navedeni oceni učinka
                  5
                so bili količinsko opredeljeni učinki doseganja MSY. Nadaljnja ocena učinka ne bi dopolnila informacij, ki so že na voljo iz prej izvedenih ocen. Spremembe veljavne uredbe so v skladu z njenim členom 5(6) in so bile opravljene na podlagi znanstvenih mnenj. Te so bistvenega pomena za vzpostavitev ali morebitno spremembo letnih ribolovnih možnosti za Baltsko morje in za pravilno delovanje nove SRP.
            
            
               3.PRAVNI ELEMENTI PREDLOGA
            
            
               Povzetek predlaganih ukrepov
            
            
               Najvažneje je, da se olajša doseganje trajnostnega ribolova, kot je predvideno v reformi skupne ribiške politike, in sicer s prilagoditvijo vrednosti v povezavi z MSY najboljšim razpoložljivim znanstvenim mnenjem.
            
            
               Pravna podlaga
            
            
               Člen 43(2) Pogodbe o delovanju Evropske unije
            
         
         
            
               Načelo subsidiarnosti
            
            
               Predlog je v izključni pristojnosti Evropske unije.
            
            
               Načelo sorazmernosti
            
            
               Ta predlog spreminja obstoječe ukrepe, zato se vprašanje o načelu sorazmernosti ne zastavlja.
            
            
               Izbira instrumenta
            
            
               Predlagani instrument: uredba Evropskega parlamenta in Sveta. 
            
            
               Drugačen način ne bi bil primeren, ker je treba uredbo spremeniti z novo uredbo.
            
            
               4.PRORAČUNSKE POSLEDICE 
            
            
               Za ta ukrep niso potrebni dodatni izdatki Unije. 
            
            
               2017/0348 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU) 2016/1139 v zvezi z razponi ribolovne umrljivosti in zaščitnimi ravnmi za nekatere staleže sleda v Baltskem morju
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 43(2) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  6
               ,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
         
         
            
               (1)Uredba (EU) 2016/1139 Evropskega parlamenta in Sveta
                  7
                vzpostavlja večletni načrt za staleže trske, sleda in papaline v Baltskem morju (v nadaljnjem besedilu: načrt). Namen načrta je prispevati k doseganju ciljev skupne ribiške politike in zlasti zagotavljanju, da se z izkoriščanjem živih morskih bioloških virov obnavljajo in ohranjajo populacije lovljenih vrst nad ravnmi, ki omogočajo največji trajnostni donos (MSY).
            
            
               (2)Člen 1 Uredbe (EU) 2016/1139 opredeljuje zadevne staleže v Baltskem morju, vključno s staleži sleda v Botnijskem morju in Botnijskem zalivu. Za zaščito popolne sposobnosti razmnoževanja zadevnih staležev so v prilogah I in II k navedeni uredbi določene nekatere referenčne točke ohranjanja, vključno z razponi ribolovne umrljivosti in referenčnimi točkami za biomaso drstitvenega staleža. 
            
            
               (3)Znanstvena ocena staležev sleda iz Botnijskega morja in Botnijskega zaliva, ki jo je leta 2017 izvedel Mednarodni svet za raziskovanje morja (ICES), je pokazala, da sta si ta dva staleža podobna. Zato ju je ICES združil v en sam stalež, spremenil meje geografskega območja razširjenosti ter ponovno ocenil razpone ribolovne umrljivosti na ravni MSY in ustrezne referenčne točke ohranjanja. To je privedlo do drugačnih opredelitev staležev in numeričnih vrednosti od tistih, ki so določene v členu 1 ter Prilogah I in II k Uredbi (EU) 2016/1139. 
            
            
               (4)Člen 5(6) Uredbe (EU) št. 2016/1139 določa, da lahko Komisija, kadar na podlagi znanstvenih mnenj meni, da referenčne točke ohranjanja iz Priloge II k navedeni uredbi več ne ustrezajo ciljem načrta, predloži nujen predlog za revizijo teh referenčnih točk Evropskemu parlamentu in Svetu. 
            
            
               (5)Nujno bi bilo treba spremeniti člen 1(e) in (f) ter Prilogi I in II k Uredbi (EU) št. 2016/1139, da se zagotovi določitev ribolovnih možnosti za zadevna staleža v skladu s posodobljenimi referenčnimi točkami ohranjevanja.
            
            
               (6)Uredbo (EU) 2016/1139 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
               Spremembe Uredbe (EU) 2016/1139
            
            
               Uredba (EU) 2016/1139 se spremeni:
            
            
               (1)člen 1(1) se spremeni:
            
            
               (a)točka (e) se nadomesti z naslednjim:
            
            
               „(e) sled (Clupea harengus) v podrazdelkih ICES 30–31 (sled iz Botnijskega zaliva);“;
            
            
               (b)točka (f) se črta.
            
            
               (2)V Prilogi I se vnosa, ki se nanašata na stalež sleda iz Botnijskega morja in stalež sleda iz Botnijskega zaliva, nadomestita z naslednjima vnosoma:
            
            
                     
                        „sled iz Botnijskega zaliva
                     
                  
                  
                     
                        0,15–0,21
                     
                  
                  
                     
                        0,21–0,21“
                     
                  
               
               (3) V Prilogi II se vnosa, ki se nanašata na stalež sleda iz Botnijskega morja in stalež sleda iz Botnijskega zaliva, nadomestita z naslednjima vnosoma:
            
            
                     
                        „sled iz Botnijskega zaliva
                     
                  
                  
                     
                        283 180
                     
                  
                  
                     
                        202 272“
                     
                  
               
               Člen 2
               Začetek veljavnosti
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v državah članicah.
            
         
         
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        UL L 354, 28.12.2013, str. 22.
               
               
                  
                     (2)
                  
                        Projektna skupina za večletne načrte; Končno poročilo, april 2014 
                  http://www.europarl.europa.eu/meetdocs/2009_2014/documents/pech/dv/taskfor/taskforce.pdf.
               
               
                  
                     (3)
                  
                        Mnenje ICES na posebno zahtevo; Mnenje ICES 2015, zvezek 6; Zahteva EU za ICES, naj predloži razpone FMSY za izbrane staleže v Severnem in Baltskem morju.
               
               
                  
                     (4)
                  
                        ICES, 2017; Poročilo primerjalne delavnice o baltski staležih (WKBALT), 7. – 10. februarja 2017, København, Danska; ICES CM 2017/ACOM:30; 108 str.
               
               
                  
                     (5)
                  
                        SEC(2011) 891. 
               
               
                  
                     (6)
                  
                        UL C, str..
               
               
                  
                     (7)
                  
                        Uredba (EU) 2016/1139 Evropskega parlamenta in Sveta z dne 6. julija 2016 o vzpostavitvi večletnega načrta za staleže trske, sleda in papaline v Baltskem morju ter za ribištvo, ki izkorišča te staleže, o spremembi Uredbe Sveta (ES) št. 2187/2005 in o razveljavitvi Uredbe Sveta (ES) št. 1098/2007 (UL L 191, 15.7.2016, str. 1).